September 2007

Rev. november 2013

**REGULATIV**

**om vintervedligeholdelse og renholdelse af**

**veje, stier og pladser**

**i**

NORDFYNS KOMMUNE

**Indholdsfortegnelse:**

[1. Indledning. 2](#_Toc82837729)

[2. Vintervedligeholdelse – offentlige veje, stier mv. 2](#_Toc82837730)

[2.1 Snerydning. 2](#_Toc82837731)

[2.1.1 Vejbestyrelsens opgaver. 2](#_Toc82837732)

[2.1.2 Grundejernes forpligtelser. 3](#_Toc82837733)

[2.2 Glatførebekæmpelse. 3](#_Toc82837734)

[2.2.1 Vejbestyrelsens opgaver. 3](#_Toc82837735)

[2.2.2 Grundejernes forpligtigelse. 4](#_Toc82837736)

[3. Renholdelse – offentlige veje, stier mv. 4](#_Toc82837737)

[3.1 Vejbestyrelsens opgaver. 4](#_Toc82837738)

[3.2 Grundejernes forpligtigelser. 4](#_Toc82837739)

[4. Private fællesveje og stier. 4](#_Toc82837740)

[5. Forskrifter for udførelse af grundejernes forpligtelser. 5](#_Toc82837742)

[6. Generelle bestemmelser. 6](#_Toc82837743)

# 1. Indledning.

I henhold til Transportministeriets lovbekendtgørelse nr. 1103 af 16/09-2010 om vintervedligeholdelse og renholdelse af veje § 2-6 påhviler det vejbestyrelsen at fastsætte nærmere retningslinjer for gennemførelsen af snerydning, glatførebekæmpelse og renholdelse af offentlige veje og stier.

I medfør af lovens §§ 2-6 har kommunalbestyrelsen efter forhandling med politiet besluttet, at snerydning, foranstaltninger mod glatføre og renholdelse af de under kommunalbestyrelsen værende veje, stier og pladser skal udføres efter nedennævnte retningslinjer.

Veje, stier og pladser i Nordfyns Kommune er opdelt i 3 klasser, klasse A, B og C. Fortegnelse over vinterklassificering foreligger.

# 2. Vintervedligeholdelse – offentlige veje, stier mv.

Snerydningen og bekæmpelse af glat føre på offentlige veje, stier og pladser iværksættes efter en forud fastlagt plan godkendt af politiet. Beredskabet er etableret i tiden 15. oktober – 15. april, med mindre særlige vinterforhold nødvendiggør en længere beredskabsperiode.

# 2.1 Snerydning.

## 2.1.1 Vejbestyrelsens opgaver.

Der foretages snerydning hele døgnet alle ugens dage på klasse A-veje.

Der foretages snerydning alle ugens dage på klasse B og C-veje og stier i tidsrummet fra kl. 5.00 til 20.00.

Der foretages ikke snerydning på de mindste veje i byområderne.

Snerydning på de mindste veje på landet foretages kun undtagelsesvist.

Snevolde ved/på kørebanen ved vejtilslutninger – dvs. en offentlig vejs tilslutning til en anden offentlig vej – søges så vidt muligt skubbet til siden, inden arbejdet indstilles. Vejbestyrelsen fjerner i almindelighed ikke snevolde ud for indkørsel til private ejendomme eller ud for private fællesvejes tilslutning til offentlig vej.

Vejbestyrelsen søger så vidt muligt at undgå, at sne under rydningen kastes ind på arealer, hvor rydningspligten påhviler grundejeren. Såfremt denne situation alligevel opstår, skal det betragtes som et nyt snefald, hvorfor sneen ikke fjernes af vejbestyrelsen.

For samtlige gennemgående veje gælder, at snerydning så vidt muligt sker i samarbejde med tilgrænsende kommuner, således at trafikanterne i videst muligt omfang møder en ensartet vejtilstand.

## 2.1.2 Grundejernes forpligtelser.

I byer og bymæssige bebyggelser har kommunalbestyrelsen i henhold til lovens § 5, stk. 1, pålagt ejere af ejendomme, der grænser til offentlig vej eller sti, at rydde fortov og sti ud for ejendommene for sne, træffe foranstaltninger mod glat føre på fortov og sti samt renholde fortov og sti i overensstemmelse med kap. 7.

Grundejernes forpligtelser udføres i overensstemmelse med bestemmelserne i det under punkt 6 i nærværende regulativ anførte.

# 2.2 Glatførebekæmpelse.

## 2.2.1 Vejbestyrelsens opgaver.

Der foretages præventiv glatførebekæmpelse på alle A-veje alle ugens dage hele døgnet.

Der foretages glatførebekæmpelse alle ugens dage på klasse B- og C-veje og stier i tidsrummet fra kl. 5.00 til 20.00.

Glatførebekæmpelse på de mindste veje foretages kun undtagelsesvist.

For samtlige gennemgående veje gælder, at glatførebekæmpelse så vidt muligt sker i samarbejde med tilgrænsende kommuner**,** således at trafikanterne i videst muligt omfang møder en ensartet vejtilstand.

## 2.2.2 Grundejernes forpligtigelse.

Der henvises til afsnit 2.1.2, der ligeledes er gældende med hensyn til glat­førebekæmpelse.

# 3. Renholdelse – offentlige veje, stier mv.

## 3.1 Vejbestyrelsens opgaver.

Renholdelse af alle arealer på offentlige veje, stier og pladser foretages af Nordfyns Kommune efter prioritering.

Uden for by og bymæssig bebyggelse omfatter vejbestyrelsens renholdelses­forpligtigelse – bortset fra parkerings- og rastepladser o.l. – alene den for færdselssikkerheden nødvendige renholdelse.

## 

## 3.2 Grundejernes forpligtigelser.

Der henvises til afsnit 2.1.2, der ligeledes er gældende med hensyn til renholdelse.

# 4. Private fællesveje og stier.

I henhold til Transportministeriets lovbekendtgørelse nr. 1537 af 21/12-2010 om vintervedligeholdelse og renholdelse af veje kap. 7, §§ 23-24 og kap. 12, §§ 79-86 påhviler det vejbestyrelsen at fastsætte nærmere retningslinjer for gennemførelsen af snerydning, glatførebekæmpelse og renholdelse af private fællesveje og stier.

**I byer og bymæssig bebyggelse:**

Ejerne af ejendomme, der grænser op til en privat fællesvej eller sti, har pligt til at snerydde, foranstalte glatførebekæmpelse samt at renholde kørebane, fortov og sti ud for ejendommen. Udførelsen foretages i overensstemmelse med forskrifterne som beskrevet under punkt 5.

**På landet:**

Personer, der har vedligeholdelsespligten efter lovgivningen om private fællesveje, skal rydde vejene for sne, træffe foranstaltninger mod glatføre samt renholde vejene. Udførelsen foretages i overensstemmelse med forskrifterne som beskrevet under punkt 5.

Kommunen kan, hvor der foreligger en væsentlig trafikal interesse i at vejene kan befærdes, eller hvor der opstår uoverensstemmelser mellem de færdselsberettigede træffe beslutning om grundejernes pligt til, at vintervedligeholde og renholde private fællesveje på landet.

# 5. Forskrifter for udførelse af grundejernes forpligtelser.

Grundejernes forpligtelser mht. snerydning, glatførebekæmpelse og renholdelse er fastsat i lovens §§ 11, 12 og 13, stk. 1 og 2:

**Vedr. snerydning:**

”§ 11. Den snerydningspligt, der påhviler grundejerne, omfatter pligt til at rydde færdselsarealer for sne snarest muligt efter snefald. Pladsen omkring brandhaner, brand- og installationer til trafikregulering skal til enhver tid holdes ryddet for sne.

Stk. 2. Uanset hvem der har pligt til snerydning på fortov og kørebane, har grundejerne pligt til at rydde trapper til deres ejendomme for sne.”

I henhold til lovens § 11, stk. 3, bestemmes for så vidt angår byer og bymæssig bebyggelser herudover følgende:

* at en vejs, stis eller fortovs befæstede areal skal ryddes for sne i færdselskrævende omfang ud for ejendommen snarest muligt efter snefald, og
* at snebunker skal henlægges på det resterende fortov eller, i det omfang her ikke er plads, på den nærmeste del af vejbanen uden for cykelsti.

**Vedr. glatførebekæmpelse:**

”§ 12. Den pligt, der påhviler grundejerne til at træffe foranstaltninger mod glat føre, omfatter pligt til snarest muligt efter førets indtræden at bestrø færdselsarealet med grus, sand el. lign.

Stk. 2. Uanset hvem der har pligt til at træffe foranstaltninger mod glat føre på fortov og kørebane, har grundejerne pligt til at gruse trapper til deres ejendomme.”

I henhold til lovens § 12, stk. 3, bestemmes for så vidt angår byer og bymæssig bebyggelser herudover følgende:

* at glatførebekæmpelsen skal udføres på hele vejens, stiens eller fortovets areal og snarest muligt efter glatførets indtræden, og
* at grundejerne begrænser anvendelse af andre kemiske optøningsmidler end alm. vejsalt (NaCl) ved glatførebekæmpelse.

**Vedr. renholdelse:**

”§ 13. Den renholdelsespligt, der påhviler grundejerne, omfatter pligt til at fjerne ukrudt, at feje asfalterede, brolagte, flisebelagte eller på anden måde overfladebehandlede færdselsarealer, at fjerne affald og andet, der er særlig forurenende eller til ulempe for færdslen, samt at renholde grøfter, rendestene, nedløbsriste, rørgennemløb og udløbsrender for alt, der kan hindre vandets frie løb.

Stk. 2. Uanset hvem der har pligt til renholdelse af fortov og kørebane, har grundejerne pligt til at renholde trapper til deres ejendomme.”

I henhold til lovens § 13, stk. 3, bestemmes herudover følgende:

* at fejning af fortov i de under kommunen hørende bymæssige bebyggede områder, skal ske mindst en gang ugentlig og i øvrigt når det er nødvendigt,
* at grundejeren er pligtig til daglig at fjerne affald og andet, der er særlig forurenende eller til fare for færdslen, og
* at det påhviler grundejeren straks at fjerne det sammenfejede og oprensede.

**6. Generelle bestemmelser.**

En grundejer kan overdrage til en anden i vedkommende ejendom eller i nærheden af ejendommen bosat person at drage omsorg for opfyldelse af de forpligtelser, der påhviler grundejeren**.** Sådan overdragelse skal finde sted, såfremt grundejeren ikke bor på eller i nærheden af ejendommen.Aftalen skal være skriftlig og skal skriftlig anmeldes til kommunen. Kommunen kan nægte at godkende aftalen, såfremt den af grundejeren udpegede person ikke anses for egnet til at sørge for forpligtelsernes opfyldelse (lovens § 14). Det skal understreges, at den der overtager forpligtelsen også vil kunne drages strafferetligt til ansvar efter § 20 i lov om vintervedligeholdelse af veje, men næppe overtager erstatningsansvaret i forhold til trafikanter, der kommer til skade som følge af mangelfuld snerydning, glatførebekæmpelse eller renholdelse. Derimod vil der i disse tilfælde være mulighed for, at den grundejer, der pålægges et erstatningsansvar vil kunne rejse regreskrav mod den, der har påtaget sig pligten.

Tilsynet med, at grundejerne overholder deres forpligtelser efter nærværende lov, føres af vejbestyrelsen, der i fornødent fald kan lade foranstaltningen udføre for den forsømmeliges regning (lovens § 16).

For udgifter, som det offentlige afholder i anledning af udførelse af renhold­else, foranstaltninger mod glat føre, snerydning m.m. på den forpligtedes vegne, haves pant i den pågældendes ejendom. De pågældende beløb kan inddrives ved udpantning (lovens § 18).

Dette regulativ træder i kraft den 15. november 2013 og erstatter hidtil gældende regulativ fra Nordfyns Kommune af 15. oktober 2010.

Således vedtaget af Kommunalbestyrelsen på mødet den 26. september 2013

Bogense, den \_\_. november 2013

|  |  |
| --- | --- |
| Morten Andersen  Borgmester | Morten V. Pedersen  Kommunaldirektør |